text: hyperventilation
  
  publiceret: 2017-07-06 08:19:58+02:00
  Hyperventilation, hurtigere og dybere åndedræt. Herunder sker der en forøget udluftning af kuldioxid, hvilket medfører, at blodets pH stiger, da kuldioxid optræder som en syre (kulsyre) i blodet. Derved ændres bindingsforholdet for blodets indhold af calcium, således at indholdet af ioniseret calcium falder (se calciumstofskiftet). Følgen heraf kan være muskelkramper, navnlig i hænder og fødder (karpopedalspasmer). Samtidig bevirker det nedsatte indhold af kuldioxid i blodet, at blodtilførslen til hjernen bliver mindre, idet det nedsatte kuldioxidindhold reflektorisk bevirker en sammentrækning af hjernens pulsårer.
  Alt efter hyperventilationens grad fører dette til mathed, svimmelhed eller ligefrem besvimelse. Hyperventilation fremkommer ofte under angstanfald. Behandlingen er simpel; med en plastpose for munden genindåndes i nogen tid den luft, der lige er udåndet. Herved øges koncentrationen af kuldioxid atter i lungerne og blodet.
  Se også respiration.